
Tee-ehitusloa andmine osaliselt reformimata riigimaal ja osaliselt Vahtra tn 5 parkla ehitamiseks 
1. ASJAOLUD JA MENETLUSE KÄIK
Narva Linnavalitsuse korralduse vastuvõtmiseks laekus Investkapital OÜ (reg kood 12296129) poolt tee-ehitusloa väljaandmise taotlus koos seadusega ettenähtud korras kooskõlastatud tee-ehitusprojektiga. Tee-ehitusprojekti vastavust projekteerimistingimustele, kehtestatud planeeringule, seadustele ning teistele õigusaktidele on kontrollinud Arhitektuuri- ja planeerimise osakond ning projekt on kooskõlastatud peaarhitektiga. 
Projekti lahendus näeb ette osaliselt reformimata riigimaa ja osaliselt Vahtra tn 5 parkla ehitamise koos kõnniteega. Projekteeritaval alal reformimata riigimaa on taotletud munitsipaalomandisse transpordimaana ning riigi reservmaa piiriettepanek on kooskõlastatud Ida-Viru maavanemaga. Käesolev projekt näeb ette ka projekteeritaval alal parkla teekattemärgistuse ja liiklusmärkide paigaldamise. 

Tellija poolt määratud peatöövõtjaks on Orvek OÜ (reg kood 10855145), kellel on liikluskorraldusvahendite paigaldamise ja teede ehitamise, remontimise ja hooldamise tegevusload. Tee-ehitusloa taotluses puuduvad andmed omanikujärelevalve kohta. Neid selgitakse välja peale hankemenetlust. Tööde planeeritav lõpptähtaeg on 31.12.2013. a.
Esitatud dokumentide alusel teeseaduse §21 lõike 6 toodud tee-ehitusloa väljastamise keeldumise põhjused puuduvad. Seega, tee-ehitusloa andmiseks takistusi ei ole.
2.    ÕIGUSLIKUD ALUSED

2.1. Teeseaduse § 21 lõike 1 kohaselt tee-ehitusluba on vajalik avalikult kasutatava tee või avalikult kasutatava tee koosseisus oleva üksiku rajatise ehitamiseks või remontimiseks juhul, kui nendeks töödeks on vaja koostada projekt käesoleva seaduse §-s 19 sätestatud nõuete kohaselt.
2.2.  Teeseaduse § 21 lõike 2 kohaselt kohaliku tee tee-ehitusloa annab valla- või linnavalitsus.
2.3. Narva linna ehitusmääruse § 24  lõike 4 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.
3. OTSUS
3.1. Väljastada tee-ehitusluba kooskõlas tee-ehitusprojektiga osaliselt reformimata riigimaal ja osaliselt Vahtra tn 5 kinnistul parkimiskohtade ehitamiseks.
3.2. Kohustada teeomaniku koos ehitamise alustamise teatisega esitada omanikujärelevalve andmed.
3.3. Kohustada nimetatud tööde peatöövõtjat kaasata vastuvõtukomisjoni Narva Linnavalitsuse esindajat.

4. RAKENDUSSÄTTED
4.1. Käesolev korraldus jõustub seadusega ettenähtud korras.

4.2. Käesolevat korraldust on võimalik vaidlustada Tartu Halduskohtu Jõhvi  kohtumajas 30 päeva jooksul arvates korralduse teatavakstegemisest.  

